text: Dårligt halvt år for Sydbank
  16 august 2011 kl. 12.21
  Sydbank offentliggjorde sit halvårsregnskab først på eftermiddagen. Det er dårligere end forventet.
  Sydbank har i dag offentliggjort sin delårsrapport for 1. halvår 2011.
  Koncernen har opnået et basisresultat før nedskrivninger på 819 millioner kroner. 
  "Resultatet er i underkanten af forventningerne ved indgangen til året", som banken selv formulerer det.
   
  Sydbank må notere et fald i basisindtjening på 4 pct. og en reduktion i handelsindtjening på 26 pct.
  Derudover er basisomkostninger steget med knap 2 pct. 
  - Turbulensen på de finansielle markeder har reduceret vores handelsindtjening betydeligt. Sammen med udgifter til Indskydergarantiordningen på 161 millioner kroner præger det regnskabet i væsentlig grad.
  - Den gennemsnitlige egenkapitalforrentning før skat er på 3,8 procent p.a. Det er ikke tilfredsstillende absolut set, men er under de givne markedsvilkår acceptabelt, siger adm. direktør Karen Frøsig.
  - Kundetilgangen er meget tilfredsstillende. På landsplan er antallet af kunder vokset med tre procent siden årsskiftet, og i hovedstaden er fremgangen betydeligt større.
  - Bankudlånene er faldet godt én procent i årets første seks måneder. På den måde sætter den økonomiske afmatning i samfundet også sine spor i vores halvårsregnskab. Udlånene til erhvervslivet falder, men til gengæld kan vi konstatere, at den markante tilgang af privatkunder medfører en vækst i privatudlånene, siger Karen Frøsig.
  